Rikors ippreżentat fit-18 ta’ Mejju 2022 – Mazepin vs Il-Kunsill
(Kawża T-282/22)
Lingwa tal-kawża: l-Ingliż
Partijiet
Rikorrent: Dmitry Arkadievich Mazepin (Moska, ir-Russja) (rappreżentanti: D. Rovetta, M. Campa, M. Moretto u V. Villante, avukati)
Konvenut: Il-Kunsill tal-Unjoni Ewropea
Talbiet
Ir-rikorrent jitlob li l-Qorti Ġenerali jogħġobha:
tannulla d-Deċiżjoni tal-Kunsill (PESK) 2022/397 tad-9 ta’ Marzu 2022 li temenda d-Deċiżjoni 2014/145/PESK dwar miżuri restrittivi fir-rigward ta’ azzjonijiet li jipperikolaw jew jheddu l-integrità territorjali, is-sovranità u l-indipendenza tal-Ukrajna 1, u r-Regolament ta’ Implimentazzjoni tal-Kunsill (UE) 2022/396 tad-9 ta’ Marzu 2022 li jimplimenta r-Regolament (UE) Nru 269/2014 dwar miżuri restrittivi fir-rigward ta’ azzjonijiet li jdgħajfu jew jheddu l-integrità territorjali, is-sovranità u l-indipendenza tal-Ukrajna 2 ; u
tikkundanna lill-Kunsill għall-ispejjeż.
Motivi u argumenti prinċipali
Insostenn tar-rikors tiegħu, ir-rikorrent jinvoka erba’ motivi.
L-ewwel motiv ibbażat fuq ksur tal-obbligu li jingħataw motivi, tal-Artikolu 296 TFUE u tal-Artikolu 41 tal-Karta tad-Drittijiet Fundamentali, kif ukoll ksur tad-dritt għall-protezzjoni ġudizzjarja effettiva u tal-Artikolu 47 tal-Karta tad-Drittijiet Fundamentali tal-Unjoni Ewropea.
It-tieni motiv ibbażat fuq żball manifest ta’ evalwazzjoni, nuqqas li jaqdi l-oneru tal-prova, ksur tal-kriterji elenkati mniżżla fl-Artikolu 1(1)(a) u (e) u 2(1)(a) u (g) tad-Deċiżjoni tal-Kunsill 2014/145/CFSP tas-17 ta’ Marzu 2014 u fl-Artikolu 3(1)(a) u (g) tar-Regolament tal-Kunsill (UE) Nru 269/2014 tas-17 ta’ Marzu 2014, it-tnejn dwar miżuri restrittivi fir-rigward ta’ azzjonijiet li jdgħajfu jew jheddu l-integrità territorjali, is-sovranità u l-indipendenza tal-Ukrajna.
It-tielet motiv ibbażat fuq ksur tal-prinċipju ta’ proporzjonalità u l-ksur tad-drittijiet fundamentali tar-rikorrent għal proprjetà u libertà biex imexxi negozju (Artikolu 16 u 17 tal-Karta tad-Drittijiet Fundamentali tal-Unjoni Ewropea).
Ir-raba’ motiv ibbażat fuq ksur tal-prinċipju fundamentali ta’ nondiskriminazzjoni.
____________
1     ĠU 2022, L 80, p. 31, u rettifiki fil-ĠU 2022, L 117, p. 118, u fil-ĠU 2022, L 156, p. 160.
1     ĠU 2022, L 80, p. 1, u rettifiki fil-ĠU 2022, L 117, p. 117, u fil-ĠU 2022, L 154, p. 76.